Մոնոցիտ

Մոնոցիտ, արյան լեյկոցիտների տեսակ։ Կազմում են արյան լեյկոցիտների 2-9 %-ը։ Ամենախոշոր լեյկոցիտներն են։ Լիմֆոցիտների հետ պատկանում են ոչ հատիկավոր լեյկոցիտների տեսակին (ագրանուլոցիտներ)։ Կորիզը խոշոր է, բազմաձև։

Օժտված են բարձր ֆագոցիտային և մանրէասպան ունակությամբ։ Արյունից մոնոցիտները գաղթում են մարմնի հյուսվածքներն ու խոռոչները, որտեղ տարբերակվում են, չափերով մեծանում են, հարստանում լիզոսոմներով, նրանց մեջ ավելանում է ֆերմենտների քանակը։ Մասնագիտացած այս մոնոցիտներին անվանում են մոնոցիտ-մակրոֆագեր և կարող են կլանել մինչև 100 միկրոբ։

Մակրոֆագերը կլանում են նաև ծերացած և վնասված բջիջները, մաքրում հյուսվածքները, նպաստելով առողջ և վնասված հյուսվածքների վերականգնմանը։

Ֆագոցիտոզի ընթացքում մակրոֆագերը հակածիններից մշակում են հատուկ նյութեր՝ իմունոգեններ, որոնց մասնակցությամբ սկիզբ են առնում իմունոլոգիական ռեակցիաները։ Իմունիտետի զարգացման մեխանիզմում մոնոցիտները սերտ համագործակցում են լիմֆոցիտների հետ։

Ծանոթագրություններ 

Լեյկոցիտներ
Բջջաբանություն